دہشت_گردی
بے روز گاری
دنیا میں دہشت گردی پھیلنے کی ایک بڑی وجہ بے روزگای ہے۔ والدین اپنا پیٹ کاٹ کر اپنے بچوں کو اعلیٰ تعلیم دلواتے تاکہ ان کے بچے اعلیٰ تعلیم حاصل کر کے اچھا روزگار حاصل کرسکیں۔ مائٰیں اس مقصد کے لیے اپنا زیور گروی رکھ دیتی ہیں یا فروخت کر دیتی ہیں اور باپ اپنا مکان گروی رکھ دیتا ہے یا فروخت کر دیتا ہے۔ والدین کا خیال ہوتا ہے کہ ان کے بچے ڈاکٹر، انجینیئر، وکیل یا ایم بی اے کی ڈگری حاصل کر کے بہترین روزگار حاصل کریں گے یا فوج میں انہیں کمیشن مل جائے گا، بچے بھی خوب محنت کرتے ہیں اور میٹرک اور ایف ایس سی میں اچھے نمبر حاصل کر تے ہیں کہ انہیں داخلہ مل جائے لیکن افسوس نمبر حاصل کرنے کے بعد والدین اور بچوں کے سامنے یہ تلخ حقیقت آتی ہے کہ ابھی ہنوز دلی دور است کیونکہ والدین کی جمع پونجی انٹری ٹیسٹ کی تیاری کے لیے اکیڈمیوں کے پیٹ میں اتر جاتی ہے آخر خدا خدا کر کے انٹری ٹیسٹ کا مرحلہ آتا ہے تو معلوم ہوتا ہے کہ بازی تو اے اور او لیولز والے مار گئے ہیں۔ یا وہ بچے داخلہ کے اہل قرار پائے ہیں جن کی جیب میں پیسہ تھا کیونکہ اکثر دیکھا گیا ہے کہ انٹری ٹیسٹ سے ایک دن پہلے انٹری ٹیسٹ کا پرچہ آئوٹ ہو کر ان بچوں تک پہنچ گیا جن کے پاس اس پرچے کو خریدنے کی طاقت تھی یا سفارش تھی اور جن کے پاس طاقت نہیں تھی اور سفارش نہیں تھی وہ بے چارے انٹری ٹیسٹ میں رہ جاتے ہیں اور اپنا سب کچھ لٹا کر پھر اور لٹتے ہیں اور پرائیویٹ یونیورسٹیوں میں داخلہ لینے پر مجبور ہوتے ہیں یا اپنا سب کچھ لٹاتے ہوئے چین اور روس میں اعلیٰ تعلیم حاصل کرنے کے لیے رخت سفر باندھتے ہیں اور جن کے پاس پیسہ نہیں ہوتا وہ بچے اعلیٰ قابلیت رکھنے کے باوجود کچھ بھی نہیں کرسکتے اور نظام کو برا بھلا کہتے ہیں اور رو پیٹ کر چپ ہوجاتے ہیں اور ریڑھی لگانے پر مجبور ہوتے ہیں یا کسی دفتر یا فیکٹری میں چپڑاسی یا کلرکی جیسی چھوٹی موٹی نوکری کرلیتے ہیں یا پھر مزدوری کرتے ہیں اور اپنے پیٹ کا دوزخ بھرتے ہیں۔ یہ وہ ابتدا ہے جہاں بچوں کے ذہن میں اس بے انصافی کے خلاف بغاوت جنم لینا شروع کرتی ہے اور یہیں سے دہشت گردی کا وجود بچوں کے ذہنوں میں جڑ پکڑنا شروع کرتا ہے۔ لیکن پھر بھی یہ اپنا سب کچھ لٹا کر کسی نہ کسی طرح اعلیٰ تعلیم کی ڈگری حاصل کرلیتے ہیں اور والدین اور بچے خوش ہوتے ہیں کہ اب ابہیں بہترین روزگار مل جائیگا ان کے معاشی حالات اب درست ہو جائیں گے۔ ان کی بہنوں کے اب ہاتھ پیلے ہوجائیں گے اور وہ اپنے پیا کے گھر رخصت ہو جائیں گی۔ تو یہ تلخ اور خوفناک حقیقت سامنے آجاتی ہے کہ روز گار کی تلاش میں ان کے ایک دفتر سے دوسرے دفتر اور ایک فیکٹری سے دوسری فیکٹری چکر لگنا شروع ہوتے ہیں یہاں بھی یہی مصیبت سامنے ہوتی ہے کہ جن کے پاس سفارش اور چمک ہوتی ہے ان کو تو باآسانی نوکری (جاب) مل جاتی ہے اور جن بے چاروں کے پاس سفارش اور چمک نہیں ہوتی ان کو کہا جاتا ہے کہ پانچ سال یا دس سال کا تجربہ لائو تو نوکری مل جائے گی۔ اب ان عقل کے اندھوں سے کوئی پوچھے کہ نوکری دو گے تو تجربہ حاصل ہو گا جب نوکری ہی نہیں دو گے تو تجربہ کہاں سے آئے گا۔ یہی وہ مقام ہوتا ہے جب بچوں میں بغاوت اپنے پورے عروج پر پہنچ جاتی ہے۔ کیونکہ ان کے والدین اپنا سب کچھ اپنے ان بچوں کی تعلیم پر لٹا چکے ہوتے ہیں لیکن اتنی اعلیٰ تعلیم حاصل کرنے کے باوجود یہ بچے روز گار سے محروم ہوتے ہیں۔ کبھی کبھی بغاوت کی ابتدا اس طرح ہوتی ہے کہ اپنی ڈگری کو جلا دیا جاتا ہے کہ ایسی ڈگری حاصل کرنے کا کیا فائدہ جس کو حاصل کرنے کے باوجود بے روزگاری ان کا منہ چڑا رہی ہوتی ہے۔ اور پھر عالم مایوسی میں گھر میں فاقہ مستی شروع ہوجاتی ہے۔ اب ظاہر ہے پیٹ تو کھانے کو مانگتا ہے اور یہی وہ وقت ہوتا ہے کہ ان بے روزگار بچوں میں مجرمانہ اور دہشت گردانہ سوچ جنم لیتی ہے اور جڑ پکڑتی ہے۔ اور دہشت گردی کروانے والے عناصر جو ایسے نوجوانوں کی تاک میں پہلے ہی ہوتے ہیں ان بے روز گار نوجوانوں کے آنسو پوچھنے آجاتے ہیں اور ان کا سہارا بننے کی کوشش کرتے ہیں اور ان کے انتقام کی آگ کو اور ہوا دیتے ہوئے انہیں سماجی ناانصافی کے خلاف بھڑکاتے ہیں اور اور کہتے ہیں ہم ہی اصلاح کرنے والے ہیں ہم ہی انصاف لائیں گے تم ہمارے ساتھ شامل ہو جائو اس طرح ان نوجوانوں کا دہشت گردی اور موت کا سفر شروع ہو جاتا ہے۔یہی وجہ ہے کہ بہت سے دہشت گرد اعلیٰ تعلیم یافتہ نظر آتے ہیں۔ وہ ممالک اور معاشرے جہاں میرٹ کا نظام قائم ہے اور نوکری آسانی سے مل جاتی ہے وہاں دہشت گردی کم ہوتی ہے لیکن وہ ممالک اور معاشرے جہاں میرٹ اور انصاف کا کوئی نظام قائم نہیں ہے اور نوکری کا ملنا بہت ہی مشکل ہے۔ جن ممالک میں جعلی ڈگریوں پر اعلیٰ عہدے مل جاتے ہیں وہاں دہشت گردی بہت تیزی سے پھیل رہی ہے۔ ان ممالک اور معاشروں پر پیسہ پھینک تماشا دیکھ والی مثال فٹ بیٹھتی ہے۔ جن کی جیب میں پیسہ ہوتا ہے وہ ہر عہدہ اور اعلیٰ سے اعلیٰ نوکری آسانی سے حاصل کر لیتے ہیں اور ظاہر ہے جن کی جیب خالی ہوتی ہے وہ یا تو رو پیٹ کر چپ ہوجاتے ہیں یا پھر غلط راستے کا انتخاب کرتے ہیں اور مجرم بن جاتے ہیں یا پھر دیشت گردی کروانے والوں کا کھلونا بن کر دہشت گردی کرتے ہیں اور معاشرے سے انتقام لیتے ہیں۔ اگر ان ممالک اور معاشروں میں میرٹ کا نظام قائم کر دیا جائے اور سفارش اور جعلی ڈگریوں پر نوکریاں اور اعلیٰ عہدوں کی بندر بانٹ نہ کی جائے تو دہشت گردی پر قابو پایا جاسکتا ہے۔